
Parlamentul României

Camera Deputaţilor

	COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 


	București,
	03.02.2015

	Nr.
	4c-6/161






Către,
BIROUL PERMANENT AL 
CAMEREI DEPUTAŢILOR


Vă înaintăm, alăturat, raportul suplimentar asupra propunerii legislative privind unele măsuri de organizare şi funcţionare a activităţii Institutului Naţional de Cercetare - Dezvoltare pentru Îmbunătăţiri Funciare I.N.C.D.I.F.-"ISPIF" Bucureşti, retrimisă comisiei sesizate în fond în vederea examinării şi depunerii unui nou raport, cu adresa nr. Pl. x 402/2013/2014 din 22 aprilie 2014.

PREŞEDINTE,

MARIN ALMĂJANU

Comisia pentru administraţie publică și amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T   S U P L I M E N T A R
asupra propunerii legislative privind unele măsuri de organizare şi funcţionare a activităţii Institutului Naţional de Cercetare - Dezvoltare pentru Îmbunătăţiri Funciare I.N.C.D.I.F. - "ISPIF" Bucureşti


În şedinţa Plenului Camerei Deputaţilor din ziua de marți, 22 aprilie 2014, în temeiul art.70 din Regulamentul Camerei Deputaţilor, republicat, cu modificările și completările ulterioare, s-a hotărât retrimiterea propunerii legislative privind unele măsuri de organizare şi funcţionare a activităţii Institutului Naţional de Cercetare - Dezvoltare pentru Îmbunătăţiri Funciare I.N.C.D.I.F.-"ISPIF" Bucureşti (Pl.x402/2013/2014), Comisiei pentru administraţie publică și amenajarea teritoriului în vederea examinării şi depunerii unui nou raport.



Pentru această propunere legislativă s-a întocmit raportul nr.4c-6/439 din 20.11.2013 prin care s-a propus respingerea propunerii legislative.

La întocmirea prezentului raport suplimentar Comisia a avut în vedere:

· avizul favorabil al Consiliului Legislativ (nr.191/21.03.2013);
· avizul negativ al Comisiei pentru învăţământ, ştiinţă, tineret şi sport (nr.4c-9/254/05.11.2013);

· avizul favorabil al Comisiei juridice, de disciplină şi imunităţi (nr.4c-11/1194/12.11.2013). 

· punctul de vedere negativ al Guvernului (nr.916/07.06.2013)

Senatul a respins propunerea legislativă în şedinţa din 22 octombrie 2013.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările și completările ulterioare. 
Propunerea legislativă are ca obiect de reglementare unele măsuri de organizare şi funcţionare a activităţii Institutului Naţional de Cercetare - Dezvoltare pentru Îmbunătăţiri Funciare I.N.C.D.I.F. - „ISPIF” Bucureşti, în sensul că, prin derogare de la dispoziţiile art.5 alin.(4) lit. a) din Ordonanţa de urgenţă a Guvernului nr.96/2012 privind stabilirea unor măsuri de reorganizare în cadrul administraţiei publice centrale şi pentru modificarea unor acte normative, cu modificările şi completările ulterioare, acest institut să funcţioneze în subordinea Ministerului Agriculturii şi Dezvoltării Rurale şi în coordonarea ştiinţifică a Academiei de Ştiinţe Agricole şi Silvice „Gheorghe Ionescu - Şişeşti”.

Potrivit prevederilor art.61 din Regulamentul Camerei Deputaţilor, republicat, cu modificările și completările ulterioare, comisia a examinat propunerea legislativă în şedinţa din 3 februarie 2015.
La lucrările Comisiei au fost prezenţi 20 deputaţi, din totalul de 24 de membri ai Comisiei.
La dezbaterile care au avut loc au participat, în conformitate cu prevederile art.54 şi 55 din Regulamentul Camerei Deputaţilor, republicat, cu modificările și completările ulterioare, domnul Constantin Enăchioiu - director în cadrul Ministerul Educației și Cercetării Științifice.

În urma examinării propunerii legislative şi a opiniilor exprimate de către membrii Comisiei s-a hotărât, cu majoritate de voturi, menținerea raportului de respingere a propunerii legislative privind unele măsuri de organizare şi funcţionare a activităţii Institutului Naţional de Cercetare - Dezvoltare pentru Îmbunătăţiri Funciare I.N.C.D.I.F.- "ISPIF" Bucureşti, din următoarele considerente: în propunerea legislativă nu se precizează care este noua formă de organizare care se dorește pentru a putea beneficia de sprijin financiar pentru realizarea lucrărilor de interes național în vederea aplicării politicilor din domeniul îmbunătățirilor funciare. O asemenea măsură ar putea conduce la creşterea cheltuielilor de la bugetul de stat, sens în care, în conformitate cu prevederile art.7 din Legea responsabilității fiscal-bugetare nr.69/2010, cu modificările ulterioare, ar fi trebuit elaborată fișa financiară potrivit prevederilor art.15 din Legea nr.500/2002 privind finanțele publice, cu modificările și completările ulterioare, însoțită de declarația conform căreia majorarea de cheltuială este compatibilă cu obiectivele și prioritățile strategice specificate în strategia fiscal-bugetară, cu legea bugetară anuală și cu plafoanele de cheltuieli prezentate în strategia fiscal-bugetară.
În raport de obiectul şi conţinutul reglementării, iniţiativa legislativă face parte din categoria legilor ordinare.
	PREŞEDINTE,


	SECRETAR,

	Marin ALMĂJANU
	Constantin AVRAM


Șef serviciu, Sofia Chelaru
Consilier, Roxana Feraru

